Nova pomoć USAID-a Republici Srpskoj 4/6/02 - 2002-06-04
Predstavnici USAID-a danas su u Banjaluci potpisali sporazum o novoj kreditnoj liniji za mikrokreditne organizacije.
Vlada Sjedinjenih država obezbjedila je proteklih godina više od 900 miliona dolara pomoći za Bosnu i Hercegovinu. Izjavio je ovo danas u Banjaluci, nakon sastanka sa premijerom Republike Srpske, Mladenom Ivanićem, direktor misije USAID-a u Bosni i Hercegovini, Edvard Kadunc. USAID je bio nadležan za implementaciju oko 700 miliona dolara te pomoći, a najviše sredstava je uloženo u rekonstrukciju infrastrukture u lokalnim zajednicama, istakao je Kadunc. Po njegovim riječima, značajan dio ovih sredstava uložen je i za pomoć ekonomskim reformama, prije svega privatizaciji, bankarskom sistemu, osiguranju depozita, otvaranju berze te reformi javnog i privatnog sektora, poreskoj upravi, privatnim medijima i nevladinim organizacijama. Premijer Repulike Srpske, Mladen Ivanić izrazio je zadovoljstvo dosadašnjom saradnjom sa USAID-om, posebno istakavši značaj pomoći u dva segmenta. To je dio koji se odnosi na projekat Energija 3, cijeli koncept koji je tim povodom, razvijen pri čemu smo usko sarađivali sa USAID-om. I drugi, njihova snažna pomoć u pripremi zakona i kasnije implementaciji ovog dijela, koji se odnosi na poresku reformu kao i pomoć koju će oni pružiti tehničkoj opremljenosti poreske uprave da još efikasnije obavlja svoj posao. Čelnici USAID-a danas su u Banjaluci potpisali ugovor sa lokalnom mikrokreditnom organizacijom Mikrofin, o novoj kreditnoj liniji u visini od milion maraka, koja će se pod povoljnim uslovima plasirati manjim preduzećima. Riječ je o kreditima koji će u prvom ciklusu iznositi do pet hiljada maraka uz kamatu nižu od dva procenta i rok otplate do 36 mjeseci, a maksimalni iznosi pojedinačnih kredita će se kasnije povećati, do 30.000 konvertibilnih maraka. Posredstvom ove lokalne mikrokreditne organizacije do sada je isplaćeno oko 29.000 kredita u vrijednosti preko 76 miliona maraka, a jedan od najvećih donatora je bio USAID. Za Glas Amerike iz Banjaluke, Dragan Stegić.